**Tuija Anna Marjatta Saresma** (s. 1968 Sulkava) on suomalainen kulttuurin- ja sukupuolentutkija ja aktivisti sekä kulttuurintutkimuksen professori Itä-Suomen yliopistossa vuodesta 2024.

Elämä ja ura
------------

Saresma kirjoitti ylioppilaaksi Sulkavan lukiosta vuonna 1987 ja sai palkinnon kevään valtakunnallisesta valioaineesta. Vuonna 1996 hän valmistui Jyväskylän yliopistosta yhteiskuntatieteiden maisterina pääaineenaan sosiologia ja filosofian maisterina pääaineenaan yleinen kirjallisuus. Vuonna 2007 hän väitteli Jyväskylän yliopistosta filosofian tohtoriksi nykykulttuurin tutkimuksessa ja sai tunnustuspalkinnon ansiokkaasta väitöskirjasta lukuvuonna 2006–2007.

Saresma toimi *Kulttuurintutkimus*-lehden päätoimittajana vuosina 2005–2007 ja oli jäsenenä saman lehden toimituskunnassa 2008–2009. Vuonna 2000 hän liittyi *Elämäntarina*-lehden toimituskuntaan. Saresma on nykykulttuurin tutkimuksen dosentti Jyväskylän yliopistossa, kulttuurintutkimuksen ja erityisesti sukupuolentutkimuksen dosentti Itä-Suomen yliopistossa sekä sukupuolentutkimuksen dosentti Helsingin yliopistossa. Hän on ollut Association for Cultural Studiesin (ACS) ja Kulttuurintutkimuksen seuran hallituksissa. Vuosina 2010–2012 hän toimi Kulttuurintutkimuksen seuran ja vuosina 2020–2021 Sukupuolentutkimuksen seuran puheenjohtajana. Hän on ollut myös Nykykulttuurin tutkimuskeskuksen julkaisusarjan toimituskunnan jäsen.

Saresma johti valtioneuvoston Verkkoviha-hanketta, jossa tutkittiin verkkovihan tuottajia ja levittäjiä. Vihapuhetta tutkinut Saresma on itse joutunut moneen kertaan organisoitujen vihakampanjojen kohteeksi. Saresmaa haastatelleen Acatiimi-lehden mukaan tutkijoihin kohdistunut viha ei ole uusi ilmiö, sillä kerrotaan jo Galileo Galilein saaneen 1500–1600-luvun vaihteessa kiviä ikkunaansa.

Kannanottoja
------------

Saresman mukaan tiede ei voi olla täysin objektiivista vaan perustuu aina jonkinlaiseen ideologiaan. Hän kokee velvollisuudekseen ottaa kantaa tutkimiinsa asioihin ja ilmiöihin sekä näkee tutkimuksensa tapanaan harjoittaa aktivismia.

Tunnustukset
------------

Wikisitaateissa on kokoelma sitaatteja aiheesta ***Tuija Saresma***. 

Saresma sai tunnustuspalkinnon ansiokkaasta väitöskirjasta lukuvuonna 2006–2007. Tieteentekijöiden liitto palkitsi Saresman Vuoden tieteentekijänä 2022. Samana vuonna hän sai Jyväskylän yliopiston Tiedeviestintäpalkinnon.

Lähteet
-------

* Tuija Saresma, Reeta Pöyhtäri, Aleksi Knuutila, Heidi Kosonen, Marko Juutinen, Paula Haara, Urho Tulonen, Kaarina Nikunen, Jenita Rauta: *Verkkoviha. Vihapuheen tuottajien ja levittäjien verkostot, toimintamuodot ja motiivit*. Valtioneuvoston kanslia, 2022. Teoksen verkkoversio.

### Viitteet

1. ↑  Käsikirja sukupuoleen JYKDOK
2. ↑  Saresma, Tuija Kanto Kansalliset toimijatiedot.
3. ↑  Tuija Saresma kulttuurintutkimuksen professoriksi  2.4.2024. Itä-Suomen yliopisto. Viitattu 2.4.2024.
4. 1 2 3  CV (Arkistoitu – Internet Archive) Tuija Saresma
5. ↑  Saresma Tuija, Yliopistonlehtori / Senior Lecturer (Arkistoitu – Internet Archive) Jyväskylän yliopisto
6. ↑  Saresma ym. 2022
7. ↑  Huokuna, Tiina: Vihapuhetta vastaan.  *Acatiimi*, 2023, nro 1, s. 2, 46-51. Artikkelin verkkoversio.
8. ↑  Koivistoinen, Viivi: "Tutkisin näitä aiheita, vaikka minulle ei maksettaisi palkkaa" — Nykykulttuurin tutkija ei voi kääntää katsettaan yhteiskunnan epäkohdille *Jylkkäri*.  10.2.2021. Viitattu 27.7.2023.
9. ↑  Vuoden tieteentekijä on Tuija Saresma  12.12.2022. Tieteentekijät. Viitattu 2.4.2023.
10. ↑  Yliopiston vuosijuhlassa jaettiin tunnustuksia ansioituneille yliopistolaisille  9.3.2022. Jyväskylän yliopisto.  Arkistoitu 23.2.2023. Viitattu 2.4.2023.


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Suomi (KANTO)

 |
|  |
| Tieteilijät | 
* ORCID

 |
|  |
| Muut | 
* IdRef

 |

 |